**OBRAZLOŽENJE IZVRŠENJA FINANCIJSKOG PLANA**

**HŽ INFRASTRUKTURE U PRVOM POLUGODIŠTU 2021. GODINE**

**1. RAČUN PRIHODA I RASHODA**

U prvom polugodištu 2021. godine HŽ Infrastruktura ostvarila je ukupne prihode u iznosu od 795,61 milijun kuna ili 32,61% planiranih, odnosno ukupne rashode u iznosu od 976,03 milijuna kuna što je na razini od 32,50% planiranih sredstava. Ukupni manjak iznosi 180,42 milijuna kuna odnosno 32,06% plana za 2021. godinu.

U odnosu na isto razdoblje prethodne godine, ukupni prihodi su za 2,21% veći, a ukupni rashodi su manji za 16,33% odnosno za 190,56 milijuna kuna.

Najveći dio ostvarenih prihoda odnosi se na prihode iz državnog proračuna, a ostvareni ukupni rashodi su 58,74% rezultat redovnih odnosno 41,26% investicijskih aktivnosti.

1.1. PRIHODI POSLOVANJA

Od ukupno ostvarenih prihoda, 88,81% odnosi se na prihode evidentirane u skupini *Pomoći iz inozemstva i od subjekata unutar općeg proračuna* (706,61 milijuna kuna) od čega se na poziciju *Pomoći proračunu iz drugih proračuna* odnosi 80,39% odnosno 568,03 milijuna kuna. Predmetna sredstva najvećim dijelom odnose se na sredstva za upravljanje, organizaciju i regulaciju željezničkog prometa (220,21 milijun kuna) i naknada u cijeni goriva (285,65 milijuna kuna). Osim navedenog, predmetna grupa obuhvaća i potpore u provedbi CEF projekata i potpore za pripremu projekata planiranih za sufinanciranje iz EU fondova.

*Pomoći unutar općeg proračuna temeljem protestiranih jamstava* nova je pozicija za 2021. godinu, a odnosi se na pomoći iz državnog proračuna za podmirenje obveza otplate investicijskih kredita namijenjenih za financiranje ulaganja u željezničku infrastrukturu, a za koje je izdano državno jamstvo. U prvom polugodištu 2021. godine iznose 49,04 milijuna kuna što čini 54,80% plana za 2021. godinu.

U prvom polugodištu 2021. godine pozicija *Pomoći temeljem prijenosa EU sredstava* iznosi 89,33 milijuna kuna, a odnose se na povlačenje sredstava za projekte iz OP Konkurentnost i kohezija, prioritetna os 7. Povezanost i mobilnost i to po projektima kako slijedi:

* Rekonstrukcija i elektrifikacija željezničke pruge Vinkovci – Vukovar 36,23 milijuna kuna
* Modernizacija, obnova i elektrifikacija dionice Zaprešić – Zabok 33,25 milijuna kuna
* Rekonstrukcija teretnog dijela kolodvora Rijeka (Lučka uprava Rijeka) 14,82 milijuna kuna
* Rekonstrukcija postojećeg i izgradnja drugog kolosijeka na

dionici Hrvatski Leskovac – Karlovac na željezničkoj pruzi

M202 Zagreb Gk – Rijeka 4,39 milijuna kuna

* Studijska i projektna dokumentacija 0,64 milijuna kuna

Pozicija *Pomoći od međunarodnih organizacija, te institucija i tijela EU* iznosi 0,22 milijuna kuna, te obuhvaća kapitalne pomoći za provedbu CEF projekata, a ostvareni iznos odnosi se projekt *Izgradnja drugog kolosijeka, modernizacija i obnova na pružnoj dionici Škrljevo – Rijeka – Jurdani, pruge Zagreb Gk – Rijeka*.

U prvom polugodištu 2021. godine izvršenje skupine *Pomoći iz inozemstva i od subjekata unutar općeg proračuna* na razini je ostvarenja istog razdoblja prethodne godine. U odnosu na plan za 2021. godinu ostvareno je 32,05%.

*Prihodi od imovine* iznose 14,07 milijuna kuna, a najvećim dijelom odnose na ostvarene prihode od zakupa i iznajmljivanja imovine (13,71 milijun kuna) i prihoda od zateznih kamata (0,36 milijuna kuna). U odnosu na isto razdoblje prethodne godine ukupni Prihodi od imovine u veći za 20,29% što je rezultat povećanja prihoda od zakupa i iznajmljivanja imovine za 84,32% u odnosu na prethodnu godinu. Prihodi od imovine ostvareni su na razini od 51,17% plana za 2021. godinu.

*Prihodi od prodaje proizvoda, robe i usluga* iznose 74,93 milijuna kuna i u odnosu isto razdoblje prethodne godine veći su za 21,97% odnosno ostvareni su na razini od 36,02% plana za 2021. godinu. Najvećim dijelom ostvareni su od pružanja željezničkih usluga (69,66 milijun kuna).

1.2 RASHODI POSLOVANJA

Ukupni rashodi poslovanja u prvom polugodištu 2021. godine iznose 573,34 milijuna kuna što predstavlja izvršenje od 50,51% planiranih sredstava. U odnosu na isto razdoblje 2021. godine veći su za 15,92%. Predmetno povećanje rashoda poslovanja rezultat je veće poslovne aktivnosti HŽ Infrastrukture, posebno u segmentu redovnog i izvanrednog održavanja željezničke infrastrukture. Naime, u istom razdoblju 2020. godine bile su značajno promijenjene gospodarske okolnosti uslijed pandemije koronavirusa i potresa u gradu Zagrebu.

*Rashodi za zaposlene* iznose 341,58 milijuna kuna što je na razini od 47,92% planiranih sredstava. U odnosu na 2020. godinu veći su 3,64% što je rezultat povećanja pozicije *Ostalih rashoda za zaposlene* koji obuhvaćaju naknade radnika kroz jednokratne dodatke (božićnica, regres, uskrsnica), jubilarne nagrade, otpremnine i druga materijalna prava radnika definiranih novim Kolektivnim ugovorom koji je sklopljen 25. ožujka 2021. godine.

*Materijalni rashodi* iznose 219,55 milijuna kuna odnosno 56,23% plana za 2021. godinu. U strukturi materijalnih rashoda za promatrano razdoblje 83,65% odnosi se na rashode za materijal i energiju i rashode za usluge koji se najvećim dijelom odnose na rashode vezane za redovno i izvanredno održavanje željezničke infrastrukture i održavanje zgrada i opreme. Ostali nespomenuti rashodi poslovanja izvršeni su u ukupnom iznosu od 23,83 milijuna kuna od čega se na doprinose za korištenje gradskog zemljišta i vodoprivredne naknade odnosi 18,39 milijuna kuna. U odnosu na isto razdoblje 2020. godine ostvareni materijalni rashodi u prvom polugodištu 2021. godine veći su za 37,41% što je rezultat veće poslovne aktivnosti primarno u segmentu redovnog i izvanrednog održavanja željezničke infrastrukture.

U prvom polugodištu 2021. godine *Financijski rashodi* iznose od 9,28 milijuna kuna i na razini su od 34,22% planiranih sredstava. Najvećim dijelom (82,61%) odnose se na kamate po primljenim kreditima i zajmovima koji iznose 7,67 milijuna kuna od kojih se na rashode za kamate na primljene kredite i zajmove od kreditnih institucija u javnom sektoru (Hrvatska banka za obnovu i razvitak) odnosi 1,07 milijuna kuna odnosno izvan javnog sektora (komercijalne banke) 5,48 milijuna kuna, te na kamate po kreditima međunarodnih financijskih institucija 1,11 milijuna kuna.

Predmetni rashodi vezani su za investicijske kredite kojima su financirani projekti obnove, modernizacije i izgradnje željezničke infrastrukture i predstavljaju nove pozicije u 2021. godini, a podmiruju se iz državnog proračuna kroz poziciju pomoći temeljem protestiranih jamstava.

Budući da se radi o novoj poziciji u 2021. godini, financijski rashodi u odnosu na isto razdoblje prethodne godine bilježe višestruko povećanje.

1.3. RASHODI ZA NABAVU NEFINANCIJSKE IMOVINE

Ukupni rashodi za nabavu nefinancijske imovine u prvom polugodištu 2021. godine iznose 402,69 milijuna kuna odnosno 21,56% planiranih sredstava za 2021. godinu, od čega se na programe investicijskih aktivnosti odnosi 99,45% tj. 400,50 milijuna kuna.

Prema programima investicijskih aktivnosti izvršenje po programima je kako slijedi:

* Program obnove i modernizacije pruga za međunarodni promet 197,95 milijuna kuna
* Program obnove i modernizacije pruga za regionalni promet 61,44 milijuna kuna
* Program obnove i modernizacije pruga za lokalni promet 1,34 milijuna kuna
* Program obnove i modernizacije željezničkog čvorišta Zagreb 0,20 milijuna kuna
* Program aktivnosti u funkciji infrastrukture i prometa na mreži 20,34 milijuna kuna
* Izgradnja novih pruga i kolosijeka 119,23 milijuna kuna

Odstupanje od planiranih sredstava za nabavu nefinancijske imovine rezultat su promijenjene dinamike investicijskih aktivnosti uslijed pandemije, s jedne strane zbog usporavanja projekata koji su već bili u tijeku, te s druge strane, pomaka u vezi početka radova na novo ugovorenim investicijskim projektima. Posebno se to odnosi na projekt *Rekonstrukcija postojećeg i izgradnja drugog kolosijeka na dionici Križevci - Koprivnica - DG, pruga DG - Botovo - Dugo Selo* gdje je usporeno rješavanje radno pravne dokumentacije turskog izvođača radova rezultiralo značajnim odstupanjem od planirane dinamike u prvoj polovici 2021. godine.

Isto tako, na odstupanje od planiranih sredstava utjecali su i dugotrajni postupci javne nabave, usporeno rješavanje imovinsko-pravnih odnosa i zastoji u nabavci ključnih materijala od strane izvođača radova što je rezultiralo usporavanjem planiranih radova.

U odnosu na isto razdoblje 2020. godine, realizacija rashoda za nabavku nefinancijske imovine je manja za 40,07% odnosno za 269,27 milijuna kuna. Predmetno smanjenje nije rezultat smanjene investicijske aktivnosti HŽ Infrastrukture, već ga treba promatrati u kontekstu da su u prvoj polovici 2020. godine, sukladno ugovornoj dokumentaciji, isplaćeni avansi izvođačima radova na investicijskim projektima koji su sufinancirani EU sredstvima iz OPKK i CEF programa u ukupnom iznosu od 313,77 milijuna kuna.

**2. RAČUN FINANCIRANJA**

HŽ Infrastruktura je u prvom polugodištu 2021. godine ostvarila 245,19 milijuna kuna primitaka od zaduživanja, od čega 55,19 milijuna kuna iz IBRD i EBRD zajmova, 190,00 milijuna kuna iz investicijskog kredita Hrvatske banke za obnovu i razvoj. S obzirom na plan, izvršeno je 40,15% planiranih primitaka od zaduženja.

Izdaci za otplatu glavnice primljenih kredita i zajmova iznose 88,22 milijuna kuna, od čega se 45,74 milijuna kuna odnose na otplatu glavnice IBRD i EBRD zajmova. Otplata glavnice po investicijskim kreditima izvan javnog sektora kojima su financirani projekti obnove, modernizacije i izgradnje željezničke infrastrukture iznosi 42,50 milijuna kuna i predstavlja novu poziciju u 2021. godini koja se podmiruje se iz državnog proračuna kroz poziciju prihoda od pomoći temeljem protestiranih jamstava. Izdaci za otplatu glavnice primljenih kredita ostvareni su na razini od 47,41% planiranih sredstava.